Arranca la vacunació contra la covid-19 en la població de Burjassot major de 90 anys
2025-07-24

Després d’haver-se completat el procés de vacunació contra la COVID-19 en la residències per a majors i també finalitzant ja en els centres de dia i en els centres ocupacionals, en el matí de hui dimecres, 17 de febrer, a les 12h, ha arrancat la vacunació en els dos centres de salut de Burjassot centrada, en un primer estadi, en les població que ja ha aconseguit l’edat de 90 anys o, fins i tot, la supera. És el cas, per exemple de Fructuoso Marcos que, amb 103 anys d’edat, hui ha rebut la primera dosi de la vacuna en companyia de la seua neta major, Nieves.

Igual que a Burjassot, hui mateix comença el procés de vacunació en tot el departament de Salut València-Arnau de Vilanova-Llíria, al qual pertany el municipi i que compta amb setze centres de salut de capçalera. Així, en aquesta primera remesa, es vacunarà a un total de 2410 persones amb 90 anys o més. “Hui és un dia importantíssim. Que comencem a vacunar a tota la població més vulnerable, amb les residències i els centres de dia ja vacunats pràcticament al 100%, és el primer pas per a anar albirant el final d’aquest camí tan llarg i tan dur. Hui comencem a vacunar en els centres de salut i esperem, en els pròxims dies, haver completat la vacuna en el 100% d’aquest tram d’edat per a d’ací, anar baixant, passant també com a col·lectiu de primera prioritat a les persones dependents” ha declarat Ramón Carrión, coordinador d’infermeria d’Atenció Primària que, aquest matí, ha sigut present en l’arrancada de la vacuna en el Centre de Salut I de Burjassot (carrer Rubert i Villó).

Unes hores abans de l’inici de la vacunació, l’alcalde de Burjassot, Rafa García, juntament amb la regidora de Sanitat, Isabel Mª Mora, han mantingut una reunió en el Consistori amb Mª Dolores Marco i amb José Ramón García-Noblejas, coordinadora dels centres de salut de Burjassot i coordinador d’infermeria del Centre de Salut I, respectivament en la qual, precisament, s’ha abordat com s’estructurarà el procés de vacuna en el municipi, sobretot amb els col·lectius de més edat o més dependents. En aqueix sentit, García ha traslladat als responsables sanitaris de Burjassot, “la total disponibilitat dels recursos d’aquest ajuntament per a col·laborar en totes les labors que siguen necessàries, tant de logística com d’assistència o mobilitat, per a agilitar els processos de vacuna”.

Amb la summa atenció i cura que han posat en el seu treball Silvia i Nuria, les dues infermeres de la unitat COVID-19 que hui han sigut les cares visibles dels sanitaris en aquest dia per a la història, diferents nonagenaris i nonagenàries de Burjassot han anat posant el seu braç a la disposició de les sanitàries amb molta confiança, amb total seguretat, amb optimisme i, fins i tot amb humor. Manuel Hernández (91), el primer de tots; Pilar Roda (90); Francisco Salcedo (95); Josefa Ferrer (97); Paquita Estellés (90); Pilar Aguilella (91) i el més longeu, Frucutuoso, ja han fet un pas més, per a guanyar aquesta batalla.